‹‹ከሌሎች አገራት ስህተት መማር ካልቻልን እጅግ አስከፊ ዋጋ እንከፍላለን›› ጠቅላይ ሚኒስትር ዶክተር አብይ አህመድ
አዲስ አበባ፦ የአያሌ ዜጎቻቸው ሕይወት በቫይረሱ ከተቀጠፈባቸው፣ የጤና አገልግሎት ዘርፋቸው ከተናጋባቸው እና ኢኮኖሚያቸው በከፍተኛ ሁኔታ ከተቃወሰባቸው አገራት ስሕተት ለመማር ካልቻልን የምንከፍለው ዋጋ እጅግ አስከፊ ሊሆን እንደሚችል ጠቅላይ ሚኒስትር ዶክተር አቢይ አህመድ አሳሳቡ። 
ጠቅላይ ሚኒስትሩ ትናንት በፌስቡክ ገፃቸው ባስተላለፉት መልክት እንዳመለከቱት፣ እስከ ግንቦት 9 ቀን 2012 ድረስ የተካሄዱ የምርመራ ውጤቶች እንደሚያሳዩት፣ የኮቪድ 19 ወረርሽኝ ከ307‚000 የሚበልጡ ሰዎችን ሕይወት ቀጥፏል። በቫይረሱ መያዛቸው የተረጋገጠ ሰዎችም 4.5 ሚሊየን ደርሰዋል። ቁጥሩ ከዚህ በላይ ሊጨምር እንደሚችል ሁኔታዎች ያመላክታሉ። 
በከፍተኛ ሁኔታ በቫይረሱ ከተጠቁት አገራት ውስጥ አብዛኛዎቹ ያደጉ አገራት ናቸው ያሉት ጠቅላይ ሚኒስትሩ፣ እነዚህ አገራት በፍጥነት እርምጃ ባለመውሰዳቸው እና የቫይረሱን ሥርጭት ለመግታት ፖሊሲዎችን ተግባራዊ ባለማድረጋቸው ይፀፀቱበታል። ይህ ለእኛ ትልቅ ትምህርት ነው ብለዋል። 
ቫይረሱን ለመመከት የሚያስችል ክትባት እስካሁን እንዳልተገኘ ጠቁመው፣ ቫይረሱን ለመከላከል ልንወስዳቸው የሚገቡ እርምጃዎች አካላዊ ርቀትን መጠበቅ፣ እጆችን ቶሎ ቶሎ በመታጠብ በንጽሕና መያዝ፣ የአፍና የአፍንጫ መሸፈኛ ጭንብልን በአግባቡ መጠቀም እና ሕዝቡ ለተወሰነ ጊዜ በቤት የሚቆይበትን ደንብ ተግባራዊ ማድረግን ይጨምራሉ ሲሉ ተናግረዋል። 
አካላዊ ርቀት እና በሙሉ ወይም በከፊል ሕዝቡ በቤት እንዲቆይ የማድረግ እርምጃ የቫይረሱ ሥርጭት በአስከፊ ሁኔታ ሳይባባስ ተግባራዊ ከተደረገ፣ አገራት የቫይረሱን ሥርጭት ለመግታት እና በጤና አገልግሎት ሥርዓት ላይ የሚደርሰውን ጫና ለመቀነስ ይችላሉ። ይህ እርምጃ ኢኮኖሚን እንደሚጎዳ ቢታወቅም፣ የከፋ ጉዳት ሳይደርስ ሥርጭቱን ለመቀልበስ እጅግ አስፈላጊ ነው መሆኑን አመልክተዋል። 
በኢትዮጵያ የመጀመሪያው የኮቪድ 19 ተጠቂ ከተገኘ ስምንተኛ ሳምንታችንን ይዘናል። እስካሁን 317 ሰዎች በቫይረሱ ተጠቅተዋል። ከሌሎች አገራት ጋር ሲነፃፀር ቁጥሩ አነስተኛ ቢሆንም፣ ቀስ በቀስ እያሻቀበ መሆኑንም ጠቁመዋል። 
መንግሥት የበሽታውን ሥርጭት ለመግታት ፈጣን እርምጃዎችን ሲወስድ ቆይቷል። በተለይም የቫይረሱ በሀገራችን መገኘት በታወቀበት ሰሞን የሕዝቡ ምላሽ አዎንታዊና ቫይረሱን ለመከላከል የሚረዳ ነበር። ቫይረሱ በአዝጋሚ ሁኔታ በመሠራጨቱ፣ ኢትዮጵያን ሊጎዳት እንደማይችል ማሰብ መጀመሩን አመልክተዋል። 
መሠረት የሌላቸው መላምቶችም እየተሠነዘሩ መምጣታቸውን ተከትሎ በርካታ ሰዎች የቫይረሱን ሥርጭት ለመከላከል የሚያስችሉ አካላዊ ርቀት መጠበቅንና እጆችን አዘውትሮ መታጠብን የመሰሉ ተግባራትን ቸል እንዳሉ አመልክተው፣ ኢትዮጵያውያን እና በኢትዮጵያ የምትገኙ ሁሉ ለአፍታም ሳትዘናጉ የወጡትን መመሪያዎች አጥብቃችሁ እንድትተገብሩ ሲሉ ጥሪ አቅርበዋል።አዲስ ዘመን ግንቦት 10/2012  በጋዜጣው ሪፖርተር